**Азия өнүктүрүү банкы жана биргелешкен насыялоо механизминин Жапон фонду (JFJCM) тарабынан каржылануучу жалпы суммасы 8,87 млн АКШ долларын түзгөн “SEFF 2 (Туруктуу энергияны каржылоо фонду) алкагында Бишкек шаарындагы төмөн көмүртектүү муниципалдык имараттарды модернизациялоо” пилоттук долбооруна**

**маалымкат**

“SEFF 2 (Туруктуу энергияны каржылоо фонду) алкагында Бишкек шаарындагы төмөн көмүртектүү муниципалдык имараттарды модернизациялоо” пилоттук долбоору (Пилоттук долбоор) Бишкек шаарынын мэриясы тарабынан демилгеленген жана туруктуу инфраструктураны колдоонун көп тармактуу фондунун алкагында Азия өнүктүрүү банкы (АӨБ) менен тыгыз кызматташтыкта иштелип чыккан.

Кыргыз Республикасынын Курулуш, архитектура жана турак жай-коммуналдык чарба министрлиги - аткаруучу агенттик жана Бишкек шаарынын мэриясы - ишке ашыруучу агенттик катары иш алып барат.

Долбоор Бишкек шаарынын ар кайсы административдик райондорунда жайгашкан социалдык инфраструктуранын алты муниципалдык имаратын, тактап айтканда беш жалпы билим берүүчү мектепти жана бир мектепке чейинки мекемени комплекстүү энергетикалык модернизациялоону жүргүзүүгө багытталган.

Пилоттук долбоордун негизги милдети энергия сыйымдуулугун азайтуу, көмүр менен жылытуудан көз карандылыкты азайтуу жана таза энергетика жана климаттык адаптация жаатындагы заманбап чечимдерди киргизүү болуп саналат. Модернизациялоо жогорку эффективдүү жылуулук изоляциялоочу материалдарды киргизүү, инженердик тармактарды толук реконструкциялоо, терезелерди жана эшиктерди алмаштыруу жана жылуулук насосторунун жаңы түрлөрү бар жаңы от казандарын орнотуу аркылуу ишке ашырылат.

Долбоордун жалпы наркы 8,87 млн АКШ долларын түзөт. Каржылоо комбинацияланган механизмдин эсебинен камсыз кылынат: 3,0 млн АКШ доллары АӨБдөн жеңилдетилген кредит түрүндө, 1,3% пайыздык чени менен, 5 жылдык мөөнөткө жана 5,0 млн АКШ доллары биргелешкен кредиттөө механизми Жапон фондунун (JFJCM) гранты түрүндө, ошондой эле 0,870 млн АКШ доллары Кыргыз Республикасынын Өкмөтү тарабынан салыктык жеңилдиктер, административдик колдоо жана мамлекеттик жайларды пайдалануу түрүндө берилген. Көрсөтүлгөн финансылык структура муниципалитетке бюджеттик жүктү минималдаштырууга жана долбоордун туруктуу ишке ашырылышын камсыз кылууга мүмкүндүк берет.

Пилоттук долбоорду ишке ашыруу мөөнөтү 2025-жылдын январынан 2027-жылдын июнуна чейин пландалган.

Долбоор бир нече стратегиялык максаттарга жетүүнү көздөйт. Биринчи кезекте бул Бишкек шаарынын мэриясынын балансында турган имараттарды модернизациялоонун эсебинен энергия керектөөнү туруктуу кыскартууну камсыз кылуу. Долбоорду ишке ашыруунун натыйжасында жылытуу мезгилинде парник газдарынын жылдык чыгындылары 6500-6600 тонна CO2ге кыскараары болжолдонууда, бул Кыргызстандын эл аралык климаттык милдеттенмелерин аткарууга олуттуу салым кошот.

Буга кошумча, пилоттук долбоор жайлардагы микроклиматты жакшыртууга, 10 400дөн ашык окуучулар жана тарбиялануучулар, ошондой эле пилоттук билим берүү мекемелеринде 500гө жакын педагогдор жана кызматкерлер үчүн коопсуз жана ыңгайлуу шарттарды түзүүгө мүмкүндүк берет. Энергоэффективдүү чечимдер имараттардын жашоо-турмушун камсыздоо тутумдарынын ишенимдүүлүгүн жогорулатат, эксплуатациялык чыгымдарды төмөндөтөт жана инфраструктуранын туруктуу иштешин камсыз кылат.

Алдыңкы технологияларды, анын ичинде жылуулук насосторун, жылуулукту калыбына келтирүүчү желдетүүнү, башкаруунун автоматташтырылган тутумун киргизүүнүн аркасында имараттар шаардын башка райондорунда жана бүткүл республика боюнча ушундай чечимдерди андан ары масштабдоо үчүн демонстрациялык объект болуп калат.

Пилоттук долбоор боюнча иш-чаралар энергиялык майнаптуулук боюнча модернизациялоону ишке ашыруу үчүн тандалып алынган алты билим берүү имаратын камтыйт:

1. № 15 мектепке чейинкибалдар мекемеси, долбоордук кубаттуулугу 230 орун (1 589 м2), 1959-жылы курулган, дареги: Бишкек ш., Октябрь району, Кольцевой көчөсү, 18;
2. № 16 жалпы билим берүү мектеби, долбоордук кубаттуулугу 545 орундуу (2 307 м2), 1957-жылы курулган, дареги: Бишкек ш., Свердлов району, Широкая көчөсү, 2;
3. Атайын көмөкчү № 34 мектеби, долбоордук кубаттуулугу 280 орундуу (2 083 м2), 1969-жылы курулган, дареги: Бишкек ш., Октябрь району, 5 кичи району, 49/1;
4. № 66 гимназиялык окуу-тарбия комплекси, долбоордук кубаттуулугу   
   1 960 орундуу (11 962 м2), 1986-жылы курулган, дареги: Бишкек ш., Свердлов району, Восток-5 кичи району, 1а;
5. № 108 жалпы билим берүүчү орто мектеби, долбоордук кубаттуулугу 820 орундуу (4 998 м2), 1986-жылы курулган, дареги: Бишкек ш., Биринчи май району (Аламүдүн), Пригородное айылы, Сибирская көчөсү, 1в;
6. № 92 жалпы билим берүүчү орто мектеби, долбоордук кубаттуулугу 820 орундуу (5 037 м2), 1989-жылы курулган, дареги: Бишкек ш., Ленин (Сокулук) р-ну, Орок а/а, селекциялык айылы, Кипкалов көчөсү, 1.

Объекттердин ар бири боюнча архитектуралык-курулуш, инженердик жана энергетикалык чараларды камтыган комплекстүү мамиле пландаштырылган. Сырткы дубалдарды, чатырларды, полдорду жылуулоо жүргүзүлөт; терезе блокторун жана тышкы эшиктерди толук алмаштыруу; ички инженердик тутумдарды алмаштыруу (жылытуу тутумдары, суу тутумдары, электр энергия тутумдары).

Мындан тышкары, жаңы жеке жылуулук пункттарын, ар кандай типтеги жылуулук насосторун, желдетүү жана калыбына келтирүү тутумдарын жана климатты автоматтык башкаруу тутумдарын орнотуу каралган. Долбоордук документтер климаттык шарттарды, имараттардын конструкциялык өзгөчөлүктөрүн, учурдагы техникалык абалын жана андан ары тейлөө келечегин эске алуу менен иштелип чыгат. Биринчи этапта, № 34 жана 92 мектептеринде билим берүү процесстерин үзгүлтүккө учуратпоо үчүн, иштер 2025-жылдын жайкы каникул мезгилинде башталат.

Пилоттук долбоорду ишке ашыруу туруктуу өнүктүрүү, экология, энергияны үнөмдөө жана климаттын өзгөрүшүнө адаптациялоо жаатындагы Кыргыз Республикасынын мамлекеттик саясатынын негизги багыттарына шайкеш келет. Пилоттук долбоор 2040-жылга чейинки мезгилге өнүктүрүүнүн Улуттук стратегиясына, анын ичинде экологиялык туруктуулук, инфраструктураны модернизациялоо, энергиялык натыйжалуулукту жогорулатуу жана инновациялык чечимдерди ишке киргизүү боюнча бөлүмдөргө толук шайкеш келет.

Долбоор өлкөнүн көмүртек изин азайтууга багытталган Париж Келишиминин алкагында Улуттук аныкталуучу салымды аткарууга көмөктөшөт. Жылуулук насосторун колдонуу жана көмүр казандарын алмаштыруу аз көмүртектүү энергияга өтүүнү жана казылып алынган отунга көз карандылыктын азайышын чагылдырат. Билим берүү мекемелеринин энергетикалык натыйжалуулугун жогорулатуу климаттык туруктуулук маселесин гана чечпестен, калктын жашоо сапатын жана социалдык адилеттүүлүктү жакшыртуу менен түздөн-түз байланыштуу.

Мындан тышкары, долбоор Бириккен Улуттар Уюмунун Туруктуу өнүгүү (ТӨМ) максаттарын, атап айтканда ТӨМ 7 (жеткиликтүү жана таза энергия), ТӨМ 11 (туруктуу шаарлар жана калктуу конуштар) жана ТӨМ 13 (климаттын өзгөрүшүнө каршы күрөшүү) максаттарын аткарууга өбөлгө түзөт. Ошондой эле, Бишкектеги абанын сапатын жакшыртуу жана мамлекеттик бюджетке минималдуу оорчулук келтирген муниципалдык инфраструктураны модернизациялоо боюнча узак мөөнөттүү программанын бир бөлүгү болуп саналат.

Пилоттук долбоор жогорку деңгээлде даярдыкта. Техникалык-экономикалык негиздеме, финансылык менеджментти баалоо, социалдык жана экологиялык текшерүү боюнча отчеттор иштелип чыкты. Биринчи эки объект (№ 34 жана № 92 мектептери) үчүн долбоордук-сметалык документтер иштелип чыкты. Гранттык каражаттарды жана жеңилдетилген насыяларды кошо алганда, бардык тараптардан каржылоо тастыкталды. Ишке ашыруу тобу дайындалды, мэрия жана эл аралык консультанттар тарабынан долбоордук топтун катышуучулары аныкталууда.

Техникалык чечимдер макулдашылды, имараттарга жана инженердик тармактарга изилдөөлөр жүргүзүлдү, энергетикалык моделдер даярдалды. Калган имараттардын долбоордук документтерин иштеп чыгуу жүрүп жатат. Модернизациялоо иштери 2026-жылдын июнь айында башталат.

Бул долбоорду ишке ашыруу кыска мөөнөттүү келечекте конкреттүү климаттык, энергетикалык жана социалдык натыйжаларга жетишүүгө мүмкүндүк берет. Долбоор ишке ашырууга даярдыгын, тастыкталган каржылоонун бар экендигин, техникалык иштеп чыгуунун жогорку деңгээлин жана Бишкек шаары үчүн стратегиялык маанисин көрсөтөт.

Долбоор масштабдоо мүмкүнчүлүгүнө ээ жана кийинки этап үчүн — программаны Бишкек шаарынын жана Кыргызстандын башка региондорунун башка муниципалдык жана турак жай имараттарына кеңейтүү үчүн негиз боло алат.